**תקשורת בין בעלי חיים**

תקשורת מוגדרת כמעבר של מידע מבעל חיים אחד לאחר על ידי שימוש במסרים או באותות. כאשר מתבצעת תקשורת בין בעלי חיים תמיד יש מוסר וקולט. כאשר בעל חיים אחד מוסר מסר ובעל חיים אחר קלט את המסר, אנו אומרים כי התבצעה תקשורת בין בעלי החיים. התקשורת אצל בעלי החיים מתרחשת בדרך כלל לשם קיום והישרדות (הגנה, חיזור, דאגה לצאצאים, חיפוש מזון ועוד). אצל בעלי חיים מוצאים צורות תקשורת שונות, כגון: חזותית (מתבצעת באמצעות חוש הראייה), קולית (מתבצעת באמצעות חוש השמיעה), כימית (באמצעות חוש הריח).

קיימים כמה צורות של תקשורת:

**תקשורת חזותית:** מתבטאת בשימוש בתנועות גוף ובעוויות הפנים. תקשורת זו מתבצעת באמצעות חוש הראייה. המסר המועבר בדרך זו מורכב מסימנים של צבע, צורה ותנועה. לדוגמה, בזמן מנוסה חושף האייל את אחוריו הלבנים על ידי הרמת זנבו ובכך מתריע את חבריו מפני סכנה בסביבה. המסר מועבר למרחק רב הודות לשימוש בו זמני של צבע ושל תנועה. מסרים חזותיים יכולים לעבור גם בתנוחת גוף. לדוגמה, גבו של חתול המרגיש מאוים מתקמר ופרוותו מסתמרת ובכך הוא נראה גדול ומאיים. דוגמה מוכרת למסר חזותי היא זנבו המפואר של הטווס הנפרש במלוא הדרו לפני הנקבה בזמן חיזור. מסר חזותי נוסף המועבר בין מינים הוא מהסוג "אני רעיל, אל תתקרב אליי". מסר זה מועבר באמצעות צבעי אזהרה וברוב המקרים הם שחור, אדום וכתום.

**תקשורת קולית**: מתבטאת בהשמעת קולות. כדי ליצור מצב של תקשורת חייבים המוסר והקולט להיות בטווח שמיעה. טווח השמיעה יכול להיות רחב ביותר ואף לעבור במים. קיימים מסרים קוליים המשמשים לזיהוי בני המין. כדי שתהליך הרבייה יצא אל הפועל על הפרטים להיות בני אותו המין. לשם כך משמיעים בני המין קול ייחודי המאפשר הבחנה בין המינים השונים.מסרים קוליים גם משמשים לחיזור. למשל, שירת החיזור של ציפורי שיר או קולם של יונקים ימיים גדולים הנשמע למרחק רב - קולות אלה גורמים לנקבות לנוע לקראת הזכרים המשמיעים קולם ממרחק רב. יש מסרים קוליים המשמשים גם לשמירה על מרחב המחיה, למשל שירתו של הצרצר. הצרצר שר שני שירים, האחד הוא שיר חיזור והשני הוא שיר טריטוריאלי המסמן לזכרים אחרים לא להיכנס לטריטוריה שלו.

**תקשורת כימית**: היא זו המתרחשת באמצעות חוש הריח. כאן המשדר מוסר אותות בצורה של חומרים כימיים בעלי מסרים שונים. בעל החיים יכול לשחרר את חומר הריח בצורה נדיפה לסביבה או להפריש ישירות על הקרקע או על עצמים שונים בסביבה. תקשורת מסוג זה מפותחת ביותר אצל חרקים חברתיים. חומרים שונים משמשים את החרקים כחומרי אזהרה או אזעקה. הפרשה מכוונת של חומרי ריח מכונה סימון. בעת הסימון מתבצעת הטלת שתן או גללים בתדירות גבוהה במיוחד, למשל אצל כלב זכר.

 התקשורת אצל בעלי החיים מתרחשת בדרך כלל לשם קיום והישרדות, לדוגמה:

**השגת מזון**: בעלי חיים חייבים לאכול, ולשם כך עליהם להשיג מזון. יכולתם ליצור תקשורת זה עם זה ממלאת תפקיד חשוב ביותר בתהליך איתור המזון והשגתו. בעלי החיים מעבירים מסרים על מציאת מזון, על מיקומו של המזון, על לכידת טרף ועוד. מסרים אלה מסייעים, למשל, ל"רמאים" שצדים את טרפם בעזרת הסוואה או טורפים באמצעות מלכודת או באמצעות פיתוי הנטרפים.

**דאגה לצאצאים**: העברת מידע יעילה בין הורים לבין צאצאיהם משפרת את סיכוייהם של הצאצאים להגיע לבגרות ולהמשיך את קיומו של המין. האותות שהם משדרים וקולטים מאפשרים להורים ולצאצאים לזהות בוודאות זה את זה. הצאצאים מעבירים להוריהם מסרים בנוגע לצורכיהם המשתנים, כך ההורים מסוגלים לעמוד בהצלחה במטלות הרבות שעליהם לבצע: לשמור על הצאצאים, להאכיל אותם, לנקותם וללמד אותם להסתדר בחיים.

**חיזור ורבייה**: כיצד זכר יכול לשכנע נקבה לבחור בו כבן זוג? באמצעות חיזור כמובן. הזכרים מנצלים את כל ערוצי התקשורת העומדים לרשותם, כדי להציג לנקבות את טיבם: יש שגופם מוצג לראווה, יש המשמיעים "שירים", אחרים מפזרים ריחות מפתים, ויש גם מי ש"מביאים מתנות". אצל בעלי חיים מסוימים הזכרים נלחמים ביניהם והמנצח זוכה להזדווג עם הנקבות.

**שמירה על תחום מחיה**: האזור שבעל החיים פעיל בו ומוצא מזון נקרא "תחום מחיה", ובתוכו אזור מצומצם יותר, הטריטוריה, היא מרחב המחיה של בעל החיים. בטריטוריה זאת הוא מגדל את צאצאיו ועליה הוא מגן מפני פולשים. השליטה בתחום המחיה ובטריטוריה נעשית בעזרת אמצעי תקשורת מגוונים: קולות, הפרשת חומרים כימיים וכדומה. באמצעים אלה בעל החיים מכריז על הטריטוריה שלו, גם כאשר הוא נסתר מהעין.

**הגנה**: ליצורים חיים רבים אורבת הסכנה להיטרף. מי שיכול לשדר מסרים אל הטורף, עשוי לגרום לו לשנות את התנהגותו ולהתרחק מהמקום. בעלי חיים משתמשים באמצעי התגוננות שונים: צבעי אזהרה, צבעי הסוואה, הפרשת חומרים דוחים ועוד. בעלי חיים חברתיים יכולים גם להזעיק את שאר חברי קבוצתם בעת צרה או להזהירם מפני סכנה מתקרבת.